
Nu există oameni stricați. Există doar uși care se trântesc iar ecoul lor rămâne blocat înăuntru.

Nu citi această carte.

O spun pentru că știu de ce ai deschis-o. Ai văzut titlul, ai întors cartea pe toate părțile, poate chiar ai mirosit-o puțin. Așa fac și eu când mi se pare că miroase a răspuns. Și ți-ai spus: încă una. Încă o încercare. Poate de data asta.

Pentru că ești genul de om care citește mai departe când i se spune să se oprească. Ai făcut asta toată viața. Ai căutat metoda, scurtătura, ieșirea de urgență din tine. Așa că îți spun direct, din holul în care nici măcar nu te-am invitat încă: și cartea asta s-ar putea să fie un material nepotrivit, care te va încurca mai mult decât te va ajuta.

Nu te-am mințit. Puteai să o închizi.

Dacă tot ai rămas, hai să ne privim puțin. Toată viața m-am simțit o inadecvată. Fac parte din categoria celor care au mers la psiholog, au cumpărat cursuri de dezvoltare personală, au îngenuncheat pe perne de meditație, au practicat rugăciunea, vipassana, zazen, dervish, bardo, reiki și-au luat diplome de facilitator, terapeut, consilier și au stat la picioarele maeștrilor. Am cumpărat spiritualitate cash, cu cardul, cu ultima fărâmă de speranță, cu ultimele rezerve de încredere că poate de data asta o să mă repar. Am făcut totul așa cum trebuie. Și tot nu m-am potrivit nicăieri. Nici măcar în pielea mea.

Știi senzația aceea? Senzația aceea că ai ratat manualul de utilizare al propriei vieți, că toți ceilalți au primit o hartă și tu doar o busolă stricată care se învârte în cerc. Da. Știi că știi. Altfel n-ai fi deschis o carte care începe cu „nu citi”.

N-am vrut să scriu cartea asta. Deloc. Dar am fost păcălită de ideea unei uși trântite în nas — la figurat, la propriu, în modul cel mai visceral cu putință. Una trântită în nas atât de tare, încât zgomotul ei mi-a rămas în cap luni întregi. Am rămas cu fruntea lipită de lemnul rece, convinsă că ușa aceea stă închisă din vina mea. Că sunt o inadecvată care trebuie să mai demonstreze ceva, să mai repare o bucată din ea, doar ca să merite, în sfârșit, să i se deschidă. Și în loc să plec, am făcut ce fac toți inadecvații disperați — am început să studiez ușa. Clanța. Balamaua. Forța cu care poate fi trântită. Care sunt șansele ca ea să se mai deschidă?

Le-am recunoscut. Fiecare ușă pe care o forțasem, fiecare ușă care mi se trântise înapoi lăsase același praf fin pe haine. Miros de metal încălzit de prea multă insistență. De balamale împinse să facă un lucru pentru care nu fuseseră construite.

Undeva pe drum, aproape fără să observ, am început să percep un alt fel de ușă. Una care nu se mai trântește. Una care se rotește. Cartea asta este ce a rămas după încercarea aceea: o ușă rotativă rămasă pe hârtie.

Probabil n-o să-ți rezolve nimic. Pentru că metoda însăși devenise problema. Toate cursurile, toate tehnicile, toate soluțiile cumpărate ca să scap de mine s-au transformat, mai devreme sau mai târziu, într-un nou standard pe care nu l-am atins. Încă un eșec. Încă o clanță forțată.

Bănuiesc că și tu ai cumpărat, măcar o dată, o metodă ca să scapi de tine. Și n-a mers. Nu pentru că n-ai încercat destul, ci pentru că metoda îți promitea o versiune corectată a ta. Iar când nu ajungeai acolo, rămâneai doar cu dovada că este ceva stricat în tine. Numai că nu era.

Nu există oameni stricați. Există doar uși care se trântesc și zgomote care nu mai găsesc ieșirea.

Holul ăsta nu este al meu. Nu este nici al tău. Este spațiul dintre viața pe care o trăiești și cea pe care ți-o imaginezi. Locul în care rămâi câteva clipe cu paltonul pe tine înainte să intri la o petrecere unde nu cunoști pe nimeni. Nimeni nu stă mult într-un hol. Și totuși, uneori, acolo se decide dacă mai ai curaj să intri.

Preșul de la intrare a crezut mult timp că oamenii vin în case doar ca să lase praf. N-avea de unde să știe că, adesea, praful se ridică din interior. Cuierul, în schimb, nu întreabă nimic. Primește, în aceeași tăcere, paltoane ude și paltoane grele de încercări. După o vreme, dacă ești atent, ai impresia că a învățat pe de rost greutatea fiecăruia.

Iar clanțele... ele se întâlnesc noaptea.

— A venit iar femeia care trage de mine, deși scrie „Împinge”.

— O știu. Azi a încercat mai încet. A citit.

— Și?

— A plâns puțin.

— Asta nu schimbă nimic.

— Nu încă.

— Crezi că de data asta o să caute altă cheie?

— Oamenii confundă des cheia cu casa.

Au existat uși pe care scria clar „Trage”, iar eu am împins până când m-am lovit direct în ficat. Scrisul era mic, era și întuneric, iar eu eram mult prea ocupată să sufăr ca să mai pot și citi. Asta nu apare însă niciodată în jurnalul suferinței: nu toate blocajele vin din respingere. Unele vin pur și simplu din încordare.

Suntem o specie ciudat de politicoasă. Există oameni care își cer scuze de la ușile automate sau care își cer iertare când se lovesc de colțul mesei. Eu însămi i-am mulțumit cu voce tare unui GPS după ce m-a scos, într-un final, dintr-un sens giratoriu de prin Sibiu. Și chiar era cazul!

Viața, însă, nu se arată doar prin uși grele. Uneori apare iarna sub forma unei clanțe calde de la soare. O atingere scurtă. Atât. Fără să-ți ceară pielea la schimb. Ori printr-o fereastră întredeschisă prin care vine miros de mâncare preferată, într-o marți ploioasă. Și, pentru o secundă, știi că lumea nu s-a oprit.

Acum, dacă rămâi nemișcat, se aude altceva.

O cană așezată pe o farfurie. Un zgomot atât de mic, încât aproape că nu există. Casa respiră.

Aici nu se vinde nimic. Casa asta nu te întreabă cine ai fost; te întreabă doar dacă ai obosit. Pentru că oamenii obosiți nu mai forțează uși. Înaintează și descoperă că, uneori, ușa era deja deschisă.

Unele uși se deschid prin oprirea încercării de a forța înțelegerea. Nimic din ce se întâmplă aici nu este o lecție. Ușile nu sunt metafore. Diferența apare doar atunci când încerci să le forțezi. Clanțele repetă același gest până când cineva încetează să-l mai contrazică.

Casa simte când n-o mai aglomerezi cu momente în care verifici dacă progresul există. Iar dacă te întrebi „ce vrea să spună asta despre mine?”, exact asta vei simți.

Nu vei citi o poveste.

Vei locui,  pentru cât ții cartea în mână, un sistem nervos care nu închide ușa după ultimul gând.

Aici, explicațiile se întorc. Din nou. Și încă o dată, pentru că ele însele nu găsesc odihna. Fiecare cuvânt în plus este o clanță încercată încă o dată înainte de culcare. Fiecare reluare este o privire peste umăr. Fiecare frază care se întoarce este un copil care a învățat că ceea ce rămâne nespus se poate întoarce și răni.

Nu-ți cer să fii de acord cu vocea aceasta. Doar să rămâi în ea suficient cât să vezi cât de greu îi este să tacă, suficient cât să auzi cât zgomot poate face frica – atunci când, din afară, pare doar un om care vorbește prea mult.

Mai târziu o să o cunoști pe Ana. Nu contează din ce parte vei intra în casă.

Ea este oglinda prin care poți privi un om ce și-a ascuns fragilitatea sub o armură de intelect iscusit. Unele camere nu se deschid din prima. Nu pentru că ascund ceva, ci pentru că nu ai ajuns încă la ele. Ana este un astfel de spațiu, locul din care poți privi fără să te atingă direct.

În oglinda ei bine lustruită se mai reflectă și azi o imagine neatinsă: fascinația pentru libelulele de pe malul râului din copilărie. Le privea așa cum nimeni nu se uitase vreodată la ea. Libelula nu însemna nimic. Doar întrerupea ceva.

Și poate că acesta este începutul.

Acum suntem doar noi doi, în holul acesta.

Eu stau cu spatele lipit de ușa pe care ți-am trântit-o în nas de la bun început. Am făcut-o intenționat. Pentru că acesta este spațiul în care ajungi când te-ai săturat de șantier.

Ușile, clanțele, balamalele — toate sunt încercări de a forța realitatea.

Cartea aceasta este o replică a casei în care ușile nu se mai trântesc. Ușa rotativă este arta de a rămâne om. Ea nu se deschide spre tine și nu se închide peste tine. Trebuie doar să te apropii și să pășești. Mișcarea ta o face să se rotească. Nu forțează nimic, nu promite nimic. Este doar o trecere fluidă.

Nimeni nu începe să locuiască într-o casă în ziua în care o termină, ci în ziua în care încetează să mai verifice dacă pereții sunt perfecți.

Acasă nu este locul lipsit de zgomot. Este locul în care zgomotul nu mai amenință nimic. Locul unde „a trântit ușa” nu se mai traduce prin „ce am greșit?”, ci prin: „curent”.

O cană așezată pe o farfurie. Un zgomot atât de mic, încât aproape că nu există.

Casa respiră.

Ușa se rotește. Pășește.

Uneori nici nu s-a întâmplat ceva, și totuși trăiești deja sfârșitul.

Ana stă la birou. Cafeaua i s-a răcit de mult, dar ea încă ține cana în mâini, de parcă ar încerca să se încălzească după un ger care nu există afară. În fața ei, pe ecran, un e-mail pe care l-a deschis de câteva minute, dar pe care nu reușește să-l citească până la capăt.

O întârziere, nimic mai mult. Un client care amână o plată, o sumă care trebuia să intre astăzi și despre care acum nu se știe când va intra. Nimic grav. O simplă întâmplare administrativă. Se întâmplă. Se rezolvă.

Dar Ana nu mai este la birou... În timp ce ochii ei privesc ecranul fără să vadă, undeva în spatele privirii, s-a deschis un coridor lung, foarte lung, iar la capătul lui se află o ușă. A fost mereu aceeași ușă. În spatele ei, tatăl. Înainte să apuce să gândească, Ana aude deja vocea mamei, acel cuțit rece al sentinței pe care îl cunoaște atât de bine, încât i s-a încrustat în oase:

— Ori m-asculți, ori te dau pe mâna lui tatăl tău.

Și trebuie să fim cinstiți aici: părinții erau un produs al „epocii de aur”, perioadă în care educația se făcea, în mare

